
PRANEŠIMAS ŽINIASKLAIDAI
2026 m. rugsėjo 22 d.
Nuo apskaitos iki NT: kaip „Luminor“ banko finansavimas padėjo sukurti naują pajamų šaltinį
Net ir apskaitos specialistai pripažįsta, kad versle ne viską galima tiksliai apskaičiuoti. Augant įmonei tenka vertinti ne tik pajamas, sąnaudas ar investicijų grąžą, bet ir priimti sprendimus, kurių rezultatai išryškėja tik po kurio laiko. Buhalterinės apskaitos paslaugas teikianti Panevėžio bendrovė „Jumera“, pasitelkusi „Luminor“ finansavimą, įsigijo nekilnojamąjį turtą (NT) Druskininkuose. Išnuomotas turtas tapo nauju bendrovės pajamų šaltiniu ir suteikė daugiau finansinių galimybių tolesniems planams įgyvendinti.
„Jumera“ direktorė Rasa Mikalajūnienė pasakoja, kad net ir gerai išmanant finansus nuosavas verslas pateikia staigmenų. Skaičiuoklėje galima numatyti darbo užmokestį, mokesčius ar būsimas pajamas, tačiau gerokai sunkiau įvertinti laiką ir emocinį krūvį, kurio pareikalaus atsakomybė už visą veiklą.
„Kuriant verslą neįmanoma visiškai tiksliai apskaičiuoti emocinio nuovargio ir laiko sąnaudų. Į balansą neįtrauksite emocinio krūvio, kurį patiriate, kai atsakomybė už viską – nuo mokesčių iki klientų aptarnavimo – gula ant jūsų pečių“, – sako R. Mikalajūnienė.
Pagrindinę veiklą papildė investicija į NT
„Jumera“ įsigytas NT nėra naujas įmonės biuras ar dėl komandos augimo prireikusios didesnės darbo patalpos. Bendrovė pasirinko kitą kryptį – investavo į apartamentus Druskininkuose, kuriuos šiandien nuomoja. 
Pasak įmonės vadovės, sprendžiant, kur investuoti, buvo atsižvelgta į kurorto patrauklumą ir nuomos potencialą. Vertinta, ar iš turto gaunamos pajamos ilgainiui leis investicijai atsipirkti. Tačiau apartamentams numatyta ne vien komercinė paskirtis: trumpų atostogų metu jais gali naudotis įmonės darbuotojai, o ateityje tokia galimybė galėtų būti pasiūlyta ir klientams.
„NT įdarbinome – jį nuomojame ir gauname papildomų pajamų. Tačiau mums svarbu ir tai, kad juo gali naudotis įmonės darbuotojai, o galbūt ateityje tai daryti galės ir klientai. Taip atsiranda artimesnis ir glaudesnis tarpusavio ryšys“, – pasakoja „Jumera“ direktorė.
„Luminor“ smulkaus ir vidutinio verslo klientų skyriaus vadovo Dariaus Tamašausko teigimu, investicija į NT gali padėti verslui diversifikuoti pajamas ir sumažinti priklausomybę nuo vienos veiklos. Vis dėlto turto vertės augimas neturėtų būti vienintelis tokio sprendimo argumentas – investicija turi būti pagrįsta realistiškais pinigų srautų skaičiavimais. 
„Investicinį turtą reikėtų vertinti kaip atskirą verslo projektą. Svarbu apskaičiuoti planuojamas nuomos pajamas, sezoniškumą, turto priežiūros, draudimo ir remonto išlaidas, taip pat numatyti laikotarpius, kai objektas gali būti neišnuomotas. Tik įvertinus visą investicijos ciklą galima spręsti, ar ji bus finansiškai tvari“, – sako D. Tamašauskas.
Greitas atsakas padėjo rezervuoti pasirinktą turtą
„Luminor“ šiame projekte atsirado 2025 m. sausį. Palyginusi kelių finansų įstaigų pasiūlymus, „Jumera“ pasirinko banką dėl pasiūlytos palūkanų maržos, operatyvios reakcijos ir paprastos komunikacijos. Greitas atsakas buvo svarbus ir praktiškai – bendrovė galėjo rezervuoti pasirinktą turtą bei neatidėliodama tęsti su sandoriu susijusius darbus. 
„Kreipėmės į kelias finansų įstaigas, tačiau pasirinkome „Luminor“, nes mums tiko pasiūlyta palūkanų marža. Taip pat buvo svarbi greita reakcija, noras padėti ir paprastas bendravimas. Finansavimas leido rezervuoti norimą NT ir toliau spręsti su jo įsigijimu susijusius klausimus“, – sako R. Mikalajūnienė.
Pasak D. Tamašausko, renkantis finansavimą svarbi ne vien jo kaina. Finansavimo terminas ir įmokų struktūra turi atitikti investicijos pobūdį, jos atsipirkimo laiką bei įmonės galimybes vykdyti įsipareigojimus. „Luminor“, vertindamas tokį projektą, analizuoja bendrovės finansinę būklę, pinigų srautus, turimus įsipareigojimus ir planuojamo pirkinio įtaką pagrindinei veiklai.
Ilgalaikį turtą įsigyjant tik iš nuosavų lėšų, įmonės sąskaitoje gali nebelikti pakankamo rezervo kasdienėms išlaidoms ar netikėtoms situacijoms. Todėl išorinis finansavimas leidžia investicijos kainą paskirstyti per ilgesnį laiką ir išsaugoti dalį apyvartinių lėšų.
„Smulkiajam verslui svarbu neįšaldyti per didelės nuosavų lėšų sumos viename ilgalaikiame pirkinyje. Priešingu atveju gali sumažėti galimybės laiku atsiskaityti su darbuotojais ir tiekėjais, finansuoti pagrindinę veiklą ar pasinaudoti kita netikėtai atsiradusia augimo galimybe“, – pažymi „Luminor“ ekspertas.
Naujas pajamų šaltinis suteikė daugiau erdvės augti
Išnuomotas NT padidino įmonės „Jumera“ pelną ir apyvartinių lėšų kiekį. Taip bendrovė sustiprino savo finansinę padėtį nekeisdama pagrindinės veiklos ir įgijo daugiau erdvės planuoti kitus žingsnius.
R. Mikalajūnienė neslepia, kad pradžioje nebuvo paprasta įvertinti naujos veiklos darbų apimtį ir susidėlioti visus procesus. Vis dėlto rezultatas pateisino sprendimą bei suteikė motyvacijos ieškoti kitų galimybių.
„Kitiems mažiems verslams pirmiausia patarčiau nebijoti naujovių. Pradžioje atrodė, kad bus sunku susidėlioti tiek mintis, tiek darbų apimtis, tačiau pasiektas rezultatas labai džiugina ir suteikia papildomos motyvacijos dirbti bei kurti“, – teigia „Jumera“ direktorė.
D. Tamašauskas primena, kad net ir gerai apskaičiuota investicija turi būti išbandyta mažiau palankiais scenarijais. Įmonei reikėtų įvertinti, ar ji galėtų mokėti paskolos įmokas sumažėjus nuomos pajamoms, išaugus turto priežiūros sąnaudoms ar atsiradus nenumatytų darbų. Tam svarbus ir finansinis rezervas, leidžiantis laikinus svyravimus atlaikyti neapsunkinant pagrindinės veiklos.
„Smulkusis verslas dažnai turi daug idėjų, tačiau ribotus išteklius, todėl kiekviena investicija turi atlikti aiškią funkciją – didinti pajamas, efektyvumą arba įmonės atsparumą. „Jumeros“ pavyzdys rodo, kaip laiku suteiktas „Luminor“ finansavimas gali padėti augimo idėją paversti veikiančiu turtu, kartu išsaugant lėšas pagrindinei verslo veiklai“, – apibendrina D. Tamašauskas.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

